Εθνικός Όμιλος Φιλάθλων Πειραιώς-Φαλήρου

Ο Εθνικός Όμιλος Φιλάθλων Πειραιώς-Φαλήρου (Ε.Ο.Φ.Π.Φ.) είναι ελληνικό ιστορικό αθλητικό σωματείο του Πειραιά που εδρεύει στην συνοικία της Καστέλλας με ημερομηνία ίδρυσης, την 21 Νοεμβρίου 1923. Διαθέτει τμήματα ποδοσφαίρου, υδατοσφαίρισης, κολύμβησης, καλαθοσφαίρισης, πετοσφαίρισης και παγκρατίου. Αποτελεί έναν από τους σπουδαιότερους βάσει επιτυχιών και συνεισφοράς συλλόγους της Ελλάδος και τον δεύτερο μεγαλύτερο του Πειραιά. Με 56 τίτλους στα πέντε βασικά ολυμπιακά ομαδικά αθλήματα ανδρών - γυναικών, αποτελεί τον πέμπτο πιο πετυχημένο σύλλογο στην Ελλάδα, πίσω από Ολυμπιακό, Παναθηναϊκό, Π.Α.Ο.Κ. και Α.Ε.Κ.. Μάλιστα στα ανδρικά ομαδικά τμήματα, ο Εθνικός είναι τέταρτος μονάχα πίσω από Ο.Σ.Φ.Π., Π.Α.Ο. και Α.Ε.Κ.

Ο Εθνικός έχει καλλιεργήσει στα 98 χρόνια ύπαρξης πολλά αθλητικά τμήματα (ποδόσφαιρο ανδρών-γυναικών, μπάσκετ ανδρών, πόλο ανδρών-γυναικών, κολύμβησης, βόλεί ανδρών-γυναικών, παγκρατίου, χόκει χόρτου και κανόε καγιάκ). Μάλιστα ήταν από τις πρώτες ομάδες στην Ελλάδα που δημιούργησε τμήματα πόλο και βόλεϊ γυναικών. 

Το ποδοσφαιρικό τμήμα έχει 49 παρουσίες σε πανελλήνια πρωταθλήματα και σε πρωταθλήματα Α' Εθνικής από το 1928, με κορυφαία θέση στο πρωτάθλημα να είναι η δεύτερη (1928, 1956).    

Το 1935 η ομάδα κατέκτησε το πρωτάθλημα νότου και ήταν το φαβορί στην τελική φάση κόντρα στον Άρη αλλά η τελική φάση δεν πραγματοποιήθηκε. Το 1957, ο Εθνικός ήταν ακόμη πιο κοντά στην κατάκτηση του πρωταθλήματος όντας πρώτος με τέσσερις βαθμούς διαφορά και με τέσσερις αγώνες να απομένουν τιμωρήθηκε από την ΕΠΟ για επαγγελματισμό εξαιτίας της διεξαγωγής φιλικών με την αυτοεξόριστη ομάδα Hungaria των Πούσκας, Τσίμπορ και Κότσις. Οι Ούγγροι παρόλα αυτά δεν ήταν επαγγελματίες διότι σε διαφορετική περίπτωση θα είχε ανακληθεί το χρυσό μετάλλιο της Ουγγαρίας στους Ολυμπιακούς του 1952 (στους Ολυμπιακούς αγώνες συμμετέχουν ερασιτέχνες αθλητές). Ο λόγος της τιμωρίας ήταν ο φόβος του ΠΟΚ ότι ο Εθνικός του Δ. Καρέλλα θα άλλαζε ριζικά επίπεδο σε Ελλάδα και Ευρώπη, μιας και υπήρχε συμφωνία του Εθνικού με πέντε Ούγγρους συν τους Πούσκας, Τσίμπορ και Κότσις που υπήρξε έντονη φήμη για ολοκλήρωση της μετακίνησής τους (τότε οι Ούγγροι παίκτες της Hungaria έψαχναν ομάδα να αγωνιστούν διότι δεν μπορούσαν να γυρίσουν στην πατρίδα τους).    

Μετά το 1960 και την καθιέρωση της Α' Εθνικής, ο Εθνικός μετρά πολλές υψηλές πτήσεις στην πρώτη επτάδα της κατάταξης. Ιστορικά από το 1928 και μετά και με εξαίρεση τις περιόδους 1928, 1935, 1956 και 1957 που αναφέρονται νωρίτερα, έχει καταταγεί τέταρτος το 1932 και το 1975, πέμπτος το 1963, έκτος το 1936, 1961, 1968 και το 1973 ενώ έβδομος κατετάγη το 1931, 1959, 1962, 1966, 1967, 1976, 1978, 1980, 1981 και 1988.   

Ο Εθνικός έχει μεγάλη παράδοση στο άθλημα της υδατοσφαίρισης. Στο γυναικείο πόλο έχει κατακτήσει δύο ευρωπαϊκά κύπελλα το 2010 και το 2022 όπως επίσης και τρία πρωταθλήματα Ελλάδος, ενώ στο ανδρικό είναι ο κάτοχος των περισσοτέρων πρωταθλημάτων Ελλάδος (38) ενώ κατέχει και 12 κύπελλα (τα 8 συνεχόμενα, αριθμός ρεκόρ). Επίσης κατέχει το ρεκόρ συνεχόμενων πρωταθλημάτων (18 από το 1953-1970 και το δεύτερο μεγαλύτερο με 14 από το 1972-1985), αήττητων πρωταθλημάτων (29, με τα 11 να είναι συνεχόμενα)  όπως επίσης και συνεχόμενων ετών χωρίς ήττα (13 έτη). Συνοπτικά από το 1953 μέχρι και το 1988, ο Εθνικός κατέκτησε 33 πρωταθλήματα (τα 26 αήττητος) σε 36 έτη κερδίζοντας το προσωνύμιο Αυτοκράτορας. Επιπρόσθετα, κατέχει τα ρεκόρ των 9 αήττητων νταμπλ και των 8 συνεχόμενων αήττητων νταμπλ. Την περίοδο μάλιστα 1958-1983, δεν πραγματοποιήθηκε ο θεσμός του κυπέλλου Ελλάδος.  

Το 1966 έγινε η πρώτη ομάδα που έφτασε στους «8» του Κυπέλλου Πρωταθλητριών ενώ το 1980, έγινε η πρώτη ομάδα που έφτασε στους «4» τους Κυπέλλου Πρωταθλητριών. Στην οκτάδα έχει φτάσει συνολικά εννέα φορές. Στην υδατοσφαίριση γυναικών ο Εθνικός έχει μετάσχει σε όλες τις περιόδους από την καθιέρωση της Α' Εθνικής το 1989 ενώ στους άνδρες από το 1967 έχει απουσιάσει δις (2010, 2013). Πέραν της υδατοσφαίρισης, ο Εθνικός κατέχει διακρίσεις και σε άλλα αθλήματα του υγρού στίβου, με 3 πρωταθλήματα κολύμβησης (1926, 1927, 1949) και 2 πρωταθλήματα καταδύσεων (1933, 1947). 

Ο Εθνικός διατηρεί τμήματα καλαθοσφαίρισης και πετοσφαίρισης από την δεκαετία του '30 με συνεχείς παρουσίες σε πρωταθλήματα Αθηνών-Πειραιώς όπως και στο κύπελλο Ελλάδος. Το τμήμα καλαθοσφαίρισης έχει χάσει την άνοδο στην κορυφαία κατηγορία αρκετές φορές ενώ μετρά ως καλύτερη παρουσία στο κύπελλο, την φάση των 16 το 1992 όταν και αποκλείστηκε από τον Άρη του Νίκου Γκάλη. Το τμήμα ανδρικής πετοσφαίρισης (πλέον ανενεργό) μετρά έξι συμμετοχές στην πρώτη κατηγορία (1975, 1976, 1980, 1981, 1990, 2018). 

Ο Εθνικός μαζί με τον Ολυμπιακό, τον Παναθηναϊκό και την Α.Ε.Κ. αποτελούν τις μοναδικές ομάδες που έχουν κατακτήσει τίτλο πρωταθλήματος Ελλάδος, κυπέλλου Ελλάδος ή κυπέλλου Ευρώπης τουλάχιστον από μία φορά σε κάθε δεκαετία στα ομαδικά αθλήματα (με αφετηρία την δεκαετία του '30, που καθιερώθηκαν τα πρώτα επίσημα πρωταθλήματα που θεσπίστηκαν από τις σημερινές ομοσπονδίες).

Παραδοσιακός αντίπαλος του Εθνικού αποτελεί ο Ολυμπιακός στο λεγόμενο «ντέρμπι του Πειραιά».

Ιστορία

Ίδρυση 

Το ιστορικό σωματείο, πρωτοσυστάθηκε το 1922 και εγκρίθηκε επίσημα με την αριθμό 1148/21-11-1923 απόφαση του Πρωτοδικείου Πειραιά και γράφτηκε στο βιβλίο σωματείων με αριθμό Β.Σ 277, την 21/11 του 1923.

Οι κύριοι ιδρυτές της ομάδας του Εθνικού ήταν ο Γιώργος Χατζηανδρέου, ο Χρήστος Πέππας και ο Κώστας Φερλέμης. Τα χρώματά του είναι εμπνευσμένα από την ελληνική σημαία και το όνομά του δηλώνει τον πανεθνικό και πανελλήνιο χαρακτήρα του. Το 1926-27, ο Χαρ. Βολωνάκης εκτός από πρόεδρος του Εθνικού διετέλεσε και πρόεδρος της νεοσύστατης τότε ΕΠΟ, γεγονός που δικαιολογεί το ότι δε προσχώρησε στο κίνημα του περιβόητου ΠΟΚ το 1928.

Ο πειραϊκός αθλητικός σύλλογος "Κεραυνός", ιδρυθείς το 1923, μετονομάστηκε στις 15/10/1924 σε Young Boys "ΤΙΤΑΝ". Από τα αθλητικά σωματεία της εποχής Πειραϊκή Ένωση και Πειραϊκός Σύνδεσμος προήλθε στα τέλη του 1923 ο Αθλητικός και Ποδοσφαιρικός Σύλλογος Πειραιώς. Στις αρχές του 1924 όμως έγινε η διάσπαση του συλλόγου σε δύο διαφορετικές ομάδες, τον ΑΠΣΠ και μια που λεγόταν "Όμιλος Φιλάθλων Πειραιώς" που αργότερα θα οδηγήσει στην ίδρυση του ΟΣΦΠ. Στις αρχές της σεζόν 1924-25 από μέλη του ΑΠΣΠ ιδρύθηκε ο "Πειραϊκός Ποδοσφαιρικός Όμιλος". Ο «Πειραϊκός Ποδοσφαιρικός Όμιλος» που είχε απορροφήσει και μέλη της Φαληρικής Ενώσεως, συγχωνεύτηκε με τον Young Boys και έτσι στις 23/12/1924 η ομάδα παίρνει αρχικά την ονομασία «Εθνικός Όμιλος Φιλάθλων Πειραιώς» και αργότερα την τελική του ονομασία «Εθνικός Όμιλος Φιλάθλων Πειραιώς-Φαλήρου»..

1924-1940 

Το 1926 και το 1927 η ομάδα κολύμβησης του Εθνικού κατακτά τα 2 πρώτα της πρωταθλήματα. Το 1926 η ομάδα πόλο του Εθνικού κατακτά το πρώτο της πρωτάθλημα Ελλάδας και το 1931 επαναλαμβάνει την επιτυχία της. 

Το 1928 η ομάδα ποδοσφαίρου αναδεικνύεται δευτεραθλήτρια Ελλάδας στο πρωτάθλημα ενώ κατακτά επίσης 3 πρωταθλήματα Πειραιά (1928, 1929, 1939). Το 1933, η ομάδα ποδοσφαίρου θα κατακτήσει το κύπελλο Ελλάδος επικρατώντας του Άρη Θεσσαλονίκης στον επαναληπτικό τελικό (2–1). Νωρίτερα στην διοργάνωση, είχε αποκλείσει την Άμυνα Κοκκινιάς (άνευ αγώνα), την Α.Ε.Κ. (1–1, 1–0), τον Απόλλων Σμύρνης (2–1), και στα ημιτελικά (ή αλλιώς τελικός νότου) τον συμπολίτη Ολυμπιακό (2–1) που είχε επικρατήσει (με 1–6) του Παναθηναϊκού στον προηγούμενο γύρο. To 1935 το τμήμα ποδοσφαίρου κατακτά το πρωτάθλημα Νότου αλλά ματαιώνεται η τελική φάση για την απονομή του πρωταθλητή ενώ θα μετείχαν οι Εθνικός, ΠΑΟ, Άρης και Ηρακλής. Προπολεμικά ο Εθνικός κατάφερε ορισμένες μεγάλες νίκες για το πρωτάθλημα. Κερδίζει τον Ολυμπιακό με 3–2 (1934), τον ΠΑΟΚ 5–2 (1936), τον ισχυρό Άρη 3–2 (1928, 1936), τον Ηρακλή με 6–0 (1936) και την ΑΕΚ με 6–0 (1932) και 5–1 (1935). Αξιοσημείωτες είναι και οι νίκες κόντρα στο Γουδή το 1935 (9–1 εντός, 1–11 εκτός). Ο ΣΠ Γουδή είχε κερδίσει την ΑΕΚ με 3–1 και τον Απόλλωνα με 3–2 ενώ είχε αποσπάσει ισοπαλία από τον ΟΣΦΠ (1–1). 

Το 1939, ο Εθνικός θα κατακτήσει το πρωτάθλημα Πειραιά με 17 βαθμούς σε 6 αγώνες και τέρματα 22-6. Αυτή ήταν η μοναδική φορά που ο Ολυμπιακός έχασε το πρωτάθλημα Πειραιά ενώ μετείχε στην διοργάνωση.  

Το τμήμα βόλεϊ του Εθνικού είναι από τα παλιότερα του συλλόγου και τα πρώτα χρόνια και πριν τον Β΄ Παγκόσμιο Πόλεμο συμμετείχε ανελλιπώς στα τοπικά πρωταθλήματα κέντρου και στην Α΄κατηγορία.

1941-1990

Υγρός Στίβος 
Το 1949 το τμήμα κολύμβησης κατακτά το τρίτο και τελευταίο του πρωτάθλημα Ελλάδας. Το 1948 το τμήμα πόλο ανδρών κατακτά για τρίτη φορά το Πρωτάθλημα Ελλάδας. Το 1948 θα κάνει το ντεμπούτο του ο Ανδρέας Γαρύφαλλος, ένας από τους μεγαλύτερους Έλληνες πολίστες όλων των εποχών. Από το 1953 ξεκινά η κυριαρχία του Εθνικού στο ανδρικό πρωτάθλημα πόλο καθώς θα κατακτήσει 33 πρωταθλήματα (τα 26 αήττητα) σε 36 χρόνια (1953-1988) με μοναδική απώλεια τα πρωταθλήματα του 1971, 1986, 1987. Στο διάστημα αυτό, ο Εθνικός πέτυχε δύο τεράστια σερί συνεχόμενων πρωταθλημάτων. 18 σερί (1953–1970) εκ των οποίων 16 αήττητα και 14 σερί (1972–1985) εκ των οποίων 9 αήττητα. Μάλιστα από τις 21 Σεπτεμβρίου του 1951 έως και τις 7 Αυγούστου του 1964, ο Εθνικός ήταν αήττητος (71 νίκες και 4 ισοπαλίες) για 13 χρόνια κάτι που αποτελεί ρεκόρ μέχρι σήμερα. Παράλληλα στο Κύπελλο Ελλάδας η ανδρική ομάδα πόλο του Εθνικού κατακτά ανελλιπώς τον τίτλο από το 1953 και για 6 συνεχόμενα χρόνια έως τη διακοπή του θεσμού η οποία κράτησε για 25 έτη και στέρησε τίτλους από το σύλλογο. Στους έξι νικηφόρους τελικούς επικράτησε τρεις φορές του Ολυμπιακού (1953, 1954, 1957), από μία φορά του Ν.Ο. Πατρών (1958) και του Άρη (1955) ενώ το 1956 επικράτησε σε όμιλο τελικής φάσης στην οποία μετείχαν Εθνικός, Πάτρα, Άρης και Π. Φάληρο

Το 1966 ο Εθνικός θα γίνει η πρώτη ομάδα που θα φτάσει στους «8» του Κυπέλλου πρωταθλητριών υδατοσφαίρισης. Θα διοργανώσει στο Ολυμπιακό κολυμβητήριο του Ζαππείου έναν από τους προκριματικούς ομίλους και θα προκριθεί μαζί με την Παρτιζάν στην ημιτελική φάση. Παρά την ήττα του από τους Γιουγκοσλάβους (7–2), θα νικήσει την πρωταθλήτρια Αυστρίας Βιέννα (7–5) και την πρωταθλήτρια Ισπανίας Κ.Ν. Μπαρτσελόνα (2–0). Θα φτάσει στις 8 καλύτερες ομάδες άλλες 8 φορές (1970, 1972, 1977, 1978, 1979, 1981, 1983, 1995)

Το 1980 η ανδρική ομάδα πόλο του Εθνικού έγινε η πρώτη ελληνική ομάδα που συμμετείχε στην τελική φάση του Κυπέλλου πρωταθλητριών υδατοσφαίρισης. Η ομάδα θα κατακτήσει την τέταρτη θέση στο Φάιναλ φορ όπου έλαβε μέρος μαζί με τις Σπαντάου (Δυτ. Γερμανία), Γιουγκ (Γιουγκοσλαβία) και Βάσας (Ουγγαρία). Ο Εθνικός θα αποσπάσει ισοπαλία στο πρώτο του παιχνίδι κόντρα στην τότε εν ενεργεία πρωταθλήτρια Ευρώπης, Βάσας (4–4) αλλά θα χάσει στο δεύτερο παιχνίδι από την οικοδέσποινα Γιουγκ (9–5) και παρά το γεγονός ότι πάλεψε, η έλλειψη εμπειρίας σε τελική φάση σε συνδυασμό με την αντιμετώπιση της διαιτησίας, έφεραν την ήττα. Στο τρίτο και τελευταίο παιχνίδι, ο Εθνικός θα ηττηθεί από τους Δυτικογερμανούς της Σπάνταου. 

Το 1986 διακόπτεται η κυριαρχία της ανδρικής ομάδας πόλο η οποία είχε συμπληρώσει 35 Πρωταθλήματα Ελλάδας (τα 29 αήττητα). 

Το τμήμα της γυναικείας υδατοσφαίρισης του Εθνικού ιδρύθηκε τη δεκαετία του 1980 κατακτώντας 3 Πρωταθλήματα Ελλάδας (1988, 1990, 1992).

Ποδόσφαιρο 
Στο πρωτάθλημα του 1956, ο Εθνικός θα καταλάβει για δεύτερη φορά την δεύτερη θέση στο πρωτάθλημα μετά από αυτήν του 1928 και θα τερματίσει έναν βαθμό πίσω από τον πρωταθλητή Ολυμπιακό. Στους τέσσερις αγώνες που παίχτηκαν μεταξύ τους για το πανελλήνιο πρωτάθλημα και όχι για το τοπικό, ο Ολυμπιακός πέτυχε δύο νίκες, ο Εθνικός μία ενώ ένας αγώνας έληξε ισόπαλος. Στην τελική φάση δε, οι δύο αγώνες έληξαν 0-0 και 2-1 υπέρ του Εθνικού. Από τον Εθνικό έχασαν εκείνη την χρονιά ο Π.Α.Ο., ο Απόλλων, ο Άρης και ο Π.Α.Ο.Κ.

Στο πρωτάθλημα του 1957 τέσσερις αγωνιστικές πριν από το τέλος και ενώ βρισκόταν στην πρώτη θέση με 4 βαθμούς διαφορά , αποκλείστηκε από τη συνέχεια του πρωταθλήματος τιμωρούμενος με μηδενισμό στους αγώνες με Ολυμπιακό, Παναθηναϊκό, Απόλλωνα Αθηνών και Δόξα Δράμας, καθώς και αφαίρεση τεσσάρων βαθμών, λόγω διεξαγωγής φιλικών αγώνων με τους επαγγελματίες ποδοσφαιριστές της αυτοεξόριστης Εθνικής Ουγγαρίας. Την ίδια περίοδο η ίδια η Εθνική Ελλάδος είχε δώσει φιλικό παιχνίδι με τους περιοδεύοντες ανά την Ευρώπη, Ούγγρους διεθνείς.

Ο Εθνικός από την περίοδο 1955-56 μέχρι και την σεζόν 1989-90 θα μετρήσει ανελλιπή παρουσία την Α' κατηγορία. Θα καταφέρει να τερματίσει 4ος την περίοδο 1974-75, 5ος την περίοδο 1962-63, 6ος τις περιόδους 1960-61, 1967-68, 1972-73, 7ος τις περιόδους 1961-62, 1965-66, 1966-67, 1975-76, 1977-78, 1979-80, 1980-81 και 1987-88.

1990-1999

Ποδόσφαιρο 
Την περίοδο 1989-90 θα υποβιβαστεί για πρώτη φορά αλλά θα επανέλθει άμεσα την επόμενη περίοδο ως πρωταθλητής Β' Εθνικής. Την σεζόν 1991-92 θα υποβιβαστεί για δεύτερη φορά για να παραμείνει στην Β' για δύο έτη. Τις περιόδους 1994-95, 1995-96, 1997-98 και 1998-99 θα αγωνιστεί ξανά στην κορυφαία κατηγορία με την τελευταία περίοδο να είναι και η τελευταία του.

Υδατοσφαίριση 
Ο Εθνικός την δεκαετία του '90 θα χάσει την κυριαρχία του από τον ΟΣΦΠ και τον ΝΟΒ. Θα παρουσιάσει καλά αγωνιστικά σύνολα παρά ταύτα και θα κερδίσει το κύπελλο το 1991, το πρωτάθλημα του 1994 ενώ θα φτάσει για ένατη και τελευταία φορά στους «8» του κυπέλλου πρωταθλητριών το 1995. Το 1996, η οικογένεια του Εθνικού όπως και το ευρωπαϊκού πόλο θα υποστούν το σοκ του θανάτου του αρχηγού της Εθνικής ομάδας και αθλητή του ομίλου, Νώντα Σαμαρτζίδη σε ηλικία 31 ετών.

2001-2009

Ποδόσφαιρο 
Ο Εθνικός θα υποβιβαστεί αμέσως (1999-00) και θα πέσει στην Γ' κατηγορία για πρώτη φορά. Εκεί θα παραμείνει για τρία χρόνια μέχρι να υποβιβαστεί την σεζόν 2002-03 στην τετάρτη εθνική κατηγορία. Το 2004, το ποδοσφαιρικό τμήμα θα συγχωνευτεί με τον Α.Ο. Μάνης Πειραιά και με πρόεδρο τον Νίκο Πηρούνια, η ομάδα θα αγωνιστεί για δύο έτη (2004-05 και 2005-06) στην Γ' ενώ το 2006 θα κερδίσει την άνοδο στην Β' Εθνική (2006-07) όπου θα παραμείνει μέχρι και την περίοδο 2010-11.

Υδατοσφαίριση 

Στα μέσα της δεκαετίας η ανδρική ομάδα πόλο σημειώνει τις τελευταίες επιτυχίες της. Κατακτά το 12ο Κύπελλο Ελλάδας το 2005 και το 38ο Πρωτάθλημα Ελλάδας το 2006. 

Την περίοδο 2004-05, θα τερματίσει πρώτη στην κανονική περίοδο αλλά θα χάσει το πρωτάθλημα με 3–2 νίκες στον πέμπτο τελικό. Την επόμενη περίοδο θα τερματίσει δεύτερη στην κανονική περίοδο όμως θα κερδίσει το πρωτάθλημα στον πέμπτο τελικό που οδηγήθηκε στην παράταση 

Το 2007 και 2008 ο Εθνικός θα καταταγεί δεύτερος και θα χάσει το πρωτάθλημα στους τελικούς από τον ΟΣΦΠ με 3–1.

Το 2003, η ανδρική ομάδα πόλο θα καταλάβει την τρίτη θέση στο Λεν Τρόφι (δεύτερη τη τάξει διασυλλογική διοργάνωση). 

Η σεζόν 2008-09 είναι η τελευταία με παρουσία σε Ευρωπαϊκά κύπελλα.

Το 2009, το τμήμα ανδρικής υδατοσφαίρισης θα υποβιβαστεί για πρώτη φορά στην ιστορία του. Θα ακολουθήσει άλλος ένας υποβιβασμός το 2012.

2010-

Ποδόσφαιρο 
Την σεζόν 2009–10 η ομάδα έπαιξε μπαράζ για την άνοδο στην Σούπερλιγκ αλλά απέτυχε τον προβιβασμό. Την επόμενη περίοδο (2010–11) υποβιβάζεται στην Γ' αλλά λόγω αδυναμίας, μετέχει στην Δ' για δεύτερη φορά στην ιστορία του. Η σεζόν 2011–12 είναι η χειρότερη στην ιστορία του με τον υποβιβασμό στο τοπικό πρωτάθλημα του Πειραιά. Την επόμενη περίοδο (2012–13) θα τερματίσει πρώτος αλλά δεν θα προβιβαστεί στην Γ' Εθνική μέσω των μπαράζ. Στην δεύτερη σεζόν του στο τοπικό (2013–14) θα τερματίσει ξανά πρώτος με 24 νίκες και 4 ισοπαλίες σε 28 αγώνες (τέρματα 84–15) και θα προβιβαστεί αυτήν τη φορά μέσω μπαράζ.

Την περίοδο 2014–15 η ομάδα θα κατακτήσει την πέμπτη θέση, τις επόμενες δύο σεζόν θα τερματίσει τέταρτη, ενώ την περίοδο 2017–18 θα κατακτήσει το πρωτάθλημα του ομίλου και θα αγωνιστεί στα μπαράζ ανόδου αλλά θα αποτύχει να προβιβαστεί. Την σεζόν 2018-19 θα τερματίσει τρίτη χάνοντας την δεύτερη θέση των μπαράζ ανόδου. Στις περιόδους 2019–20 και 2020–21, η Γ' Εθνική λογίζεται ως τέταρτη κατηγορία ποδοσφαίρου και η ομάδα θα φλερτάρει με τον δεύτερο υποβιβασμό στο τοπικό αλλά θα τον αποφύγει χάρη σε δύο «ντεμαράζ» στα τέλη της κάθε περιόδου.

Όσον αφορά την έδρα του, την δεκαετία του 2010, ο Εθνικός αγωνίστηκε στο γήπεδο του Ελληνικού μέχρι το 2012, στα χρόνια του τοπικού στο γήπεδο Ρέντη «Στ. Μελισσουργός», την περίοδο 2014–2017 στο γήπεδο Μοσχάτου, την περίοδο 2018–2020 στο γήπεδο Καλλιθέας.

Υδατοσφαίριση 

Το 2010 το γυναικείο τμήμα πόλο, απέκτησε τον πρώτο ευρωπαϊκό τίτλο του συλλόγου, επικρατώντας σε διπλό τελικό επί της Χάντι Μανσίσκ και κατέκτησε το ΛΕΝ Τρόφι. Ο Εθνικός είχε ηττηθεί στον πρώτο τελικό από την Χάντι Μανσίσκ με 13–12 στην Σιβηρία αλλά κέρδισε στον Πειραιά 10–9, έστειλε τον τελικό στην παράταση η οποία έληξε 13–12 και χρειάστηκε η διαδικασία των πέναλτι (4–1) για να κερδίσει το τρόπαιο.

Την ίδια χρονιά αναμετρήθηκε με την πρωταθλήτρια Ευρώπης, Βουλιαγμένη, για τον τίτλο του Ευρωπαϊκού Σούπερ Καπ, όμως δεν κατάφερε να επιβληθεί της αντιπάλου.

Το Σεπτέμβριο του 2011 ο Εθνικός δημιούργησε τμήμα χόκεϊ επί χόρτου, κατακτώντας την ίδια σεζόν το Πρωτάθλημα Ελλάδας χόκεϊ επί χόρτου για την αγωνιστική περίοδο 2011-2012.

Το 2020, ο Εθνικός έφτασε στον τελικό του Κυπέλλου Ελλάδος στο πόλο όπου γνώρισε την ήττα στον τελικό από τον Ολυμπιακό με 18-6.

Από το 2010 αθλητής του ομίλου είναι ο κολυμβητής Κριστιάν Γκολομέεφ. Ο Γκολομέεφ έχει συμμετάσχει σε τρεις Ολυμπιακούς Αγώνες (πέμπτος ολυμπιονίκης στο Τόκιο, 50μ ελεύθερο), έχει δύο χρυσά (50μ ελεύθερο, 50μ πεταλούδα), ένα ασημένιο (4x100) και δύο χάλκινα σε Μεσογειακούς Αγώνες (50μ ελεύθερο, 4x100), ένα ασημένιο και ένα χάλκινο σε Ευρωπαίκά Πρωταθλήματα (50μ ελεύθερο) και ένα ασημένιο σε Παγκόσμιο Πρωτάθλημα (50μ ελεύθερο). Ο Γκολομέεβ παρότι κολυμβητής κατέχει και δελτίο υδατοσφαιριστή στον Εθνικό. 

Την σεζόν 2021-22, το γυναικείο τμήμα πόλο του ομίλου έφτασε στα προημιτελικά της Ευρωλίγκας για πρώτη φορά στην ιστορία του όμως αποκλείστηκε σε διπλούς αγώνες από την πέντε φορές πρωταθλήτρια Ευρώπης, Σαβαδέλ. Ο Εθνικός παρά τον αποκλεισμό του από την Ευρωλίγκα θα μετάσχει στον τελικό του ΛΕΝ Τρόφι, της δεύτερης τη τάξει διοργάνωσης στην Ευρώπη, την οποία και τελικά κατέκτησε με δύο νίκες επί της ουγγρικής Ντουναϊσβάρος. Στον πρώτο αγώνα επικράτησε με 8–12 στην Ουγγαρία ενώ στο γεμάτο Παπαστράτειο επικράτησε εύκολα στον επαναληπτικό με 14–9. Ο Εθνικός με το δεύτερο κύπελλο Ευρώπης του θα συμμετέχει στον τελικό του Ευρωπαϊκού Σούπερκαπ για δεύτερη φορά εκεί που θα αντιμετωπίσει τον συμπολίτη του Ολυμπιακό, την πρωταθλήτρια ομάδα Ευρώπης για το 2022. Είναι η πρώτη φορά που δυο ελληνικές ομάδες και δη από την ίδια πόλη θα αναμετρηθούν σε τελικό ευρωπαϊκού κυπέλλου.

Τμήματα

Τίτλοι

Τμήμα Ποδοσφαίρου  
1 Κύπελλο Ελλάδος: 1933

Τμήμα Πόλο Ανδρών  
 38 Πρωταθλήματα Ελλάδος Ανδρών : 1926, 1931, 1948, 1953, 1954, 1955, 1956, 1957, 1958, 1959, 1960, 1961, 1962, 1963, 1964, 1965, 1966, 1967, 1968, 1969, 1970, 1972, 1973, 1974, 1975, 1976, 1977, 1978, 1979, 1980, 1981, 1982, 1983, 1984, 1985, 1988, 1994, 2006

 12 Κύπελλα Ελλάδας Ανδρών: 1953, 1954, 1955, 1956, 1957, 1958, 1984, 1985, 1988, 1991, 2000, 2005.

Τμήμα Πόλο Γυναικών  

 2 Κύπελλα Ευρώπης / Λεν Τρόφι: 2010, 2022
 3 Πρωταθλήματα Ελλάδος: 1988, 1990, 1992.

Τμήμα Κολύμβησης  
 3 Πανελλήνια πρωταθλήματα ομαδικής βαθμολογίας: 1926, 1927, 1949
 10 Πανελλήνια πρωταθλήματα βαθμολογίας ανδρών: 1926, 1927, 1930, 1948, 1949, 1950, 1951, 1982, 1983, 2010

Τμήμα Καταδύσεων  
 2 Πανελλήνια πρωταθλήματα: 1933, 1947

Τμήμα Χόκεϊ επί χόρτου  
 2 Πρωταθλήματα Ελλάδας: 2012, 2014

Άλλες διακρίσεις

Ποδόσφαιρο 
1 Πρωτάθλημα Ελλάδος νοτίου ομίλου: 1935 (δεν διεξήχθη τελική φάση για απονομή πρωταθλητή. Είχαν προκριθεί στην τελική φάση Εθνικός, Π.Α.Ο. από νότο και Άρης, Ηρακλής από βορρά).
2 δεύτερες θέσεις στο πρωτάθλημα Ελλάδος: 1928, 1956
3 Πρωταθλήματα ΕΠΣ Πειραιά: 1928, 1929, 1939

Υδατοσφαίριση 
Πρώτη ελληνική ομάδα στην τετράδα του Κυπέλλου Πρωταθλητριών στην υδατοσφαίριση ανδρών: 1980
Πρώτη ελληνική ομάδα στην οκτάδα του Κυπέλλου Πρωταθλητριών στην υδατοσφαίριση ανδρών: 1966
9 (αήττητα) Νταμπλ: 1953, 1954, 1955, 1956, 1957, 1958, 1984, 1985, 1988
Φιναλίστ Ευρωπαϊκού σούπερ καπ γυναικών υδατοσφαίρισης: 2010
Προημιτελικά Ευρωλίγκας γυναικών υδατοσφαίρισης: 2022

Ευρωπαϊκές διακρίσεις

Παραπομπές 

40 χρόνια ελληνικό ποδόσφαιρο και ΠΡΟΠΟ,έκδοση του ΠΡΟΠΟΡΑΜΑ,1999

Εξωτερικοί σύνδεσμοι 
 Επίσημη ιστοσελίδα
 Επίσημη ιστοσελίδα (μέσω Webnode)
 Ανεπίσημη ιστοσελίδα

 
Αθλητικοί σύλλογοι Πειραιά
Ιδρύσεις αθλητικών συλλόγων το 1923
Ελληνικοί σύλλογοι κολύμβησης
Σύλλογοι χόκεϊ επί χόρτου
Ελληνικοί σύλλογοι κανόε καγιάκ
Γυναικείες ποδοσφαιρικές ομάδες Ελλάδας
Ελληνικοί σύλλογοι πετοσφαίρισης
Σωματεία Ε.Σ.ΠΕ.Δ.Α.